Aṭas n tezrawin i d-yemslayen ɣef wazal n tmeṭṭut di tmetti taqbaylit, yal yiwen dacu id tamuɣli-ines imi megaraden-t tmuɣliwin n ingmayen ama d inaṣliyen ama d ibaraniyen.Tameṭṭut tesɛa azal d ameqqran deg umaḍal i merra arran-as azal seḥbibiren fellas, maca di tmetti taqbaylit akken yebɣu tili akken yebɣu t-xeddem tezga tettwaɛzel tuɣal di rrif, xas akken tettuḥsab d aɣerbaz id it-rrebin tisutiwin tettwelih-iten di yal tamsalt n ddunit aladɣa aḥraz n laɛwayed d wansayen. Tameṭṭut tezga tettwaḥqer akka i tebna tmetti n zik, ɣas neqqar "Tameṭṭut d lessas, argaz d agejdu alemas", maca azal n urgaz yezga yekka-d nnig n tmeṭṭut, imi ayen yellan akk seg umenar ar daxel d cɣel n tmeṭṭut ayen yellan berra n umenar d cɣel n urgaz.